KIRJALLINEN KYSYMYS E-0422/98 komissiolle esittäjä(t): Graham Watson (ELDR) (24. helmikuuta 1998)

Aihe: Vuosi 2000 -ongelma

Mitä tutkimuksia komissio on käynnistänyt vuosi 2000 -ongelman vaikutuksista EU:n toimielimiin?

Komission jäsenen Erkki Liikanen komission puolesta antama yhteinen vastaus kirjallisiin kysymyksiin E-0422/98 ja E-0425/98 (3. huhtikuuta 1998)

Komissio on huolissaan vuoteen 2000 liittyvän tietokoneongelman aiheuttamasta yritysten, infrastruktuurien ja julkisen hallinnon haavoittuvuudesta sekä ongelman mahdollisista seurauksista kuluttajille. Komissio on antanut tiedonannon ((KOM (98) 102. )) lisätäkseen tietoisuutta ongelmasta ja suunnitellakseen toimenpiteitä vuoteen 2000 liittyvien kysymysten käsittelemiseksi. Täydentääkseen yksityisen sektorin ja jäsenvaltioiden toimenpiteitä komissio on alkanut toteuttaa useita tähän asiaan liittyviä toimia, jotka koordinoidaan tiiviisti euron tietotekniikalle aiheuttamiin vaikutuksiin liittyvien toimien kanssa.

Komissiossa on perustettu yksiköiden välinen task force -ryhmä, jonka tehtävänä on selvittää sekä vuoteen 2000 että euron käyttöönottoon liittyviä vaikutuksia sisäisiin järjestelmiin, ja työ on jo käynnissä. Asian tärkeyden takia task force -ryhmää ohjaa työryhmä, jota johdetaan komission ylimmältä tasolta.

Yleisen tietoisuuden ja toiminnan lisäämiseksi järjestettiin vuonna 1997 julkisen ja yksityisen sektorin kanssa laajoja neuvotteluja, joiden tarkoituksena oli selvittää ensisijaiset toimintalinjat ja yritysten, yhdistysten, viranomaisten ja yhteisön rooli asiassa.

Komissio rohkaisee tiedon ja kokemusten vaihtoa jäsenvaltioiden ja eurooppalaisten yhdistysten tekemistä vuoteen 2000 liittyvistä aloitteista, jotta saataisiin selville, miten synergiaa voidaan käyttää toiminnan päällekkäisyyden vähentämiseksi ja kokonaisvaikutuksen lisäämiseksi.

Komissio tekee yhteistyötä eurooppalaisten ja kansainvälisten järjestöjen kanssa, jotka vastaavat sellaisten infrastruktuurien sääntelystä ja ohjauksesta, joilla on merkittäviä rajatylittäviä vaikutuksia (rahoitus, televiestintä, energia, liikenne), voidakseen vaihtaa tietoja vastaavista toimista ja selvittää, missä yhteistyö on tarpeen.

Komissiolla on vuoden 2000 tietokoneongelmaa ja euron käyttöönoton tietoteknistä vaikutusta käsittelevä World Wide Web -sivusto (http://www.ispo.cec.be/y2keuro). Sivustossa on tietoa toiminnasta talouden eri sektoreilla ja jäsenvaltioissa, viitteitä ongelman eri puolia käsitteleviin neuvontalähteisiin sekä linkkejä muille sivustoille ja kaikkiin komission tästä aiheesta laatimiin asiakirjoihin ja raportteihin.

Komissio keskustelee vuodesta 2000 ja sen vaikutuksista kaikkien asiaan liittyvien tahojen kanssa teollisuudessa ja jäsenvaltioissa. Huomiota kiinnitetään erityisesti infrastruktuurien valmistautumiseen ja niihin kohdistuviin vaikutuksiin, kuluttajiin sekä pieniin ja keskisuuriin yrityksiin kohdistuviin vaikutuksiin, sekä mahdolliseen vaikutukseen sisämarkkinoiden toimintaan, mukaan lukien talous- ja rahaliitto.

Yhdessä jäsenvaltioiden kanssa komissio seuraa asian edistymistä, vaihtaa tietoja ja osoittaa parhaita toimintatapoja sekä raportoi säännöllisesti neuvostolle yhteisön edistymisestä vuoteen 2000 ja siihen liittyviin asioihin valmistautumisessa.

Komissio tutkii eri aloihin (kuten teollisuuteen, pk-yrityksiin, kuluttajiin ja koulutukseen) liittyvien politiikkojensa suhteen, pitäisikö edelleen lisätä toimia tietoisuuden lisäämiseksi ja vuoteen 2000 liittyvien ongelmien ratkaisemiseksi.

Komission vuosituhannen vaihteeseen liittyvistä tietokoneongelmista huolehtii tietotekniikan osasto keskeisten kysymysten osalta, ja jokainen pääosasto omien tietojärjestelmiensä osalta. Vuoden 1996 puolivälistä lähtien tietotekniikan osasto on tiedottanut jatkuvasti vuoteen 2000 liittyvistä ongelmista komission sisällä. Vuoden 1997 alussa perustettiin työryhmiä analysoimaan havaittuja ongelmia ja kehittämään niihin ratkaisuja. Hankkeen laajuus määriteltiin vuonna 1997 ja sille myönnettiin tarpeelliset resurssit. Vuonna 1998 määritellään ja ratkaistaan mahdolliset ongelmat, ja vuosi 1999 on kriittinen vuosi, jolloin kokeillaan ja toteutetaan ratkaisut. Vuosi 2000 -hanke etenee komissiossa vaiheittain, samoin kuin laajalti yksityisellä ja julkisella sektorilla, ja siihen sisältyy riskinhallintatoimia.

Toimielinten välistä yhteistyötä varten perustettiin vuoden 1997 lopussa yhteysryhmä eri toimielinten tietotekniikan osastojen välille. Tämä ryhmä noudattaa samaa toimintasuunnitelmaa kuin komission sisäinen ryhmä, ja eri toimintavaiheiden ajoitus suunnitellaan siten, että ongelma voidaan ratkaista kaikkia toimielimiä tyydyttävällä tavalla. Toiminnassa tapahtuvaa kehitystä arvioidaan säännöllisesti toimielinten välisessä tietotekniikkakomiteassa, ja erityisongelmien ratkaisemiseksi ryhdytään tarkoituksenmukaisiin toimenpiteisiin jos ja kun se on tarpeen.

Pohdittaessa koko tämän prosessin kustannuksia on syytä muistaa, että vuoteen 2000 liittyviä ongelmia ei pidetä ainoastaan teknisenä riskinä tietokoneille ja tietojärjestelmille, vaan myös tilaisuutena muotoilla uudelleen tietotekniikkaan liittyviä toiminta-alueita. Se on jo saanut aikaan muutoksia (infrastruktuurin uudistaminen, tietojärjestelmien uusiminen, siirtyminen ohjelmistopaketteihin), joita odotettiin vasta myöhemmin aikaisemmin asetetun aikataulun mukaan. On myös vaikeaa erottaa toisistaan mukauttamis-, ylläpito- ja uudistustoimien vaatimia tietoteknisiä investointeja. Vaikka vuoteen 2000 liittyvää ongelmaa ja euron käyttöönottoa ei voida verrata niiden ratkaisutapojen suhteen, on kuitenkin yleistä, että tietojärjestelmää uudistettaessa samat henkilöt

huolehtivat samanaikaisesti sen saattamisesta vuoteen 2000 ja euroon sopivaksi. Sen vuoksi olisi hyvin vaikeaa eikä kovinkaan kannattavaa yrittää erotella näiden kahden muutostyön kustannuksia. Itse asiassa tietojärjestelmien mukauttaminen vuoteen 2000 alkoi komissiossa jo vuonna 1996 ja jatkui vuosina 1997 ja 1998. Tämän toiminnan kustannukset sisällytettiin suurimmaksi osaksi ylläpitoon ja uudistamiseen käytettyihin kokonaiskustannuksiin, eikä niitä voida ilmoittaa tarkasti.